Anders Samuelsen (LA), 2010-05-11:
Det ene er hensynet til de internationale aftaler.
Jeg må altså sige, at ud fra det kendskab, jeg har til de betingelser, der ligger i forhold til EU, taler vi om seks, syv, otte linjer maksimalt, som faktisk er meget blødt formuleret.
Så grundlæggende tror jeg simpelt hen ikke på, at det skulle forhindre, at vi lader lønmodtagerne beholde deres egne penge og renteindtægterne fra deres egne penge.
Så er vi tilbage ved de to sidste forhold.
Det ene er spørgsmålet om, at hvis man gør noget her, så ændrer man balancen mellem arbejdsgiver og arbejdstagere.
Her må jeg sige, at det begynder at blive rystende.
Det vil sige, at der opretholdes et system, hvor, som jeg forstår det, primært arbejdsgiverne i princippet sikres en fortrinsret, idet systemet er strikket sådan sammen, at man får den fordel, hvis man melder sig ind i en arbejdsgiverforening, at man selv kan sidde ude i virksomheden og administrere medarbejdernes feriepenge og dermed får renteindtægten fra feriepengene, som altså er lønmodtagernes, og det modsvarer så nogenlunde det, som man egentlig skulle have betalt i kontingent for at være medlem af en arbejdsgiverforening.
Det kan godt være, at det er smart set fra den enkelte arbejdsgivers side, men det ændrer jo ikke på, at det er arbejdstagerens penge, som vi taler om.
Det er en underlig måde at lokke virksomheder til at betale for et medlemskab af en arbejdsgiverorganisation.
Det princip synes jeg simpelt hen ikke at en borgerlig-liberal regering bør bakke op om.
Så det var det andet forhold.
Så er der det tredje forhold, og det er det her med, at det søreme ville blive alt for dyrt for staten, hvis den gik glip af de her mange renteindtægter, som den nu scorer.
Det er jo nærmest det samme som at vedkende sig åbent tyveri at sige: Vi tager de her penge, vi har brug for dem i statskassen; det er godt nok ikke vores penge; det er jo arbejdstagernes renteindtægter, men det kan vi simpelt hen ikke tage os af, for vi har brug for pengene i kassen.
Man vil jo ikke reformere efterlønnen, man vil ikke reformere dagpengesystemet og alt muligt andet, så man siger, at man har brug for pengene.
Det er jo tyveri.
Det er, hvad det er.
De har tjent dem, det er deres løn, og så bliver der sat penge til side til ferie.
Hvem burde fra dag et have renteindtægterne fra dem?
Det burde lønmodtagerne selvfølgelig selv have.
Jeg kan simpelt hen ikke se, hvordan de renteindtægter pr. definition som udgangspunkt skal være statens penge.
Det er jo heller ikke sådan, at når jeg går ned og opretter en opsparingskonto nede i min bank, så skal jeg som udgangspunkt regne med, at pengene er statens penge, og at jeg kun som en almisse måske kan få lov til at beholde dem selv.
Det er det samme, som gør sig gældende her.
Jeg synes, at de to af de tre begrundelser er rigtig dårlige begrundelser.
Den tredje, altså det med de internationale forpligtelser, er jeg lidt i tvivl om hvor meget hold der er i.
På den baggrund – det er de argumenter, vi har fra Liberal Alliances side – skal jeg sige, at jeg ikke er særlig godt tilfreds med redegørelsen.
Men jeg vil gerne fremsætte et forslag til vedtagelse på vegne af Det Radikale Venstre og Liberal Alliance, og det lyder som følger: Forslag til vedtagelse
»Folketinget konstaterer, at ferieloven i dens nuværende form fratager lønmodtagerne frihed og råderet over den feriegodtgørelse samt renter heraf, som bør anses som en del af lønmodtagernes løn, og gør dermed loven formynderisk og utidssvarende.
Med udgangspunkt i en minimumsimplementering af EU-regler og respekt for allerede indgåede overenskomster opfordrer Folketinget derfor regeringen til at sikre den højest mulige grad af automatik i udbetaling af feriegodtgørelse, mindst muligt bureaukrati og en målrettet indsats, der nedbringer omfanget af ikkeudbetalte feriepenge.«
Der er mange andre elementer, som vi kan vende tilbage til i debatten: Hvad sker der med de penge, som ikke bliver hentet i feriefonden?
Hvor går de hen?
Dem har jeg undladt at tage med her i første runde.
Dem kan vi vende tilbage til i debatten, men foreløbig er vi kommet med det her, som vi godt vil lægge op til danner udgangspunkt for debatten.